钦定古今图书集成/理学汇编/文学典/第081卷 > 吴曾
## 钦定古今图书集成/理学汇编/文学典/第081卷 > 吴曾

按《崇仁县志》：“曾字虎臣，邑人。倜傥有志气。年十五游
上庠，经史百氏，穷探力索。属金人南牧归，从孙仲益、
汪彦章、徐师川辈论文说诗，吕居仁谓其文言高旨
远，当与江右诸名公并称。高宗朝献所著《君臣论》《负
暄策》《毛诗辨疑》《春秋左传发挥》《新唐书纠缪》。授洪州
赡军酒库，改都大司检踏官。入为敕令所删定官，迁”
太常司簿，屡迁至吏部郎。太史局建议，欲徙去绍兴
府攒宫二十里内士民坟墓，公谓坤道尚静，恐伤旺
气，事得止。又言辛巳、壬午岁俱日食，三朝当主兵，请预为备。俄有台评，上曰：“吴曾博通天人，可与外任。”奉
祠归。久之，除知靖州，志于去贪吏以安边民，与监司
不协。未几，知全州，陛辞，孝宗称其议论之美。既至郡，
改知严州。道经钓台，郡盛供帐以待，公却不受，曰：“独
不见羞于子陵耶？”墨吏惮之，为所中伤，遂致仕。公所
著述，除献诸朝外，有《得闲文集》《待试词学千一策》《北
征南伐》《编年南北事类》《能改斋漫录》，下至《医学方书》，
近五百卷，悉收入秘府。年七十有三。